Aasmund Olavsson Vinje

Aasmund Olavsson Vinje (1818–1870) var journalist og forfattar og ein av dei første som skreiv på landsmål. I 1861 gav han ut Ferdaminni fraa Sumaren 1860, som fortel om ei reise han gjorde frå Kristiania til Trondheim. Utdraget her er innleiinga til denne reiseskildringa.

Førlesing: Kva meinest med utviklingsoptimisme?

Ferdaminne frå sumaren 1860 (reiseskildring, utdrag)

Mange meiner at å aka på jarnvegen er leitt og keitt og altid likt seg sjølv; men eg som er lei av trøyttkøyrde øyker og skranglekjerrer, eg finn det som eit dikt å fara so fort og sjå tre og steinar og tuver og alt som kan koma i vegen syna seg fram i ein augneblink og atter renna frå os som skremde fuglar, og so høyra eimvogni frøsa som ein annan hest og få mat og drykk av kol og vatn. Det er sama drivkraft som i hesten og meg og deg berre på ein liten annan måte, so det er no ikkje verdt at tala um leie og keie drivverk og slikt noko liksom det berre skulle vera kol og vatn og eld og malm. «Der er ei livsens ånd i hjulom», som profeten talar um.

Det er mannatanken som her på skaparvis hev blåse liv i nosi på jordklumpen, og gjort kol og vatn og eld og malm til tenaren sin; derfor skrik og frøser i fugleflog denne tenaren under svipuslaget av vår ånd, og me sit på vår sigervogn stoltare enn dei romerske sigerherrar […]

Og so rullar me fram mot upplysnings og jordodlings smilande land, for det var sant det som franskmannen Concordet alt åtte ti år sidan sa:

«Her vil med alt vårt strev vera villmannskap i livet til dess me har lagt under os all naturkraft, so me får henne til at gjera for os det tyngste og grøvste arbeid, so me berre kan ganga og sjå etter som uppsynsmenn.» […]

Og so får me sjå all den uppdyrkning av moar og myrar og alle dei hyggelege hus ikring denne vegen, som eigong vil slengja seg fram berre millom bylgjande åkrar og blømande enger.

«Sjå her», sa engelskmannen Shaw på ein av dei fyrste utferder, då eg stod på kolvogni med honom, «sjå her», sa han, peikande på raude moar og blaute gorrmyrar, «her er liksom tjuge år sidan millom Liverpool og Manchester, då den fyrste jarnvegen kom dit, og no er snart alt der som ein smilande hage» – […]

Med desse tankar for eg uppigjenom bakkane til skogen mot Odalen og snudde meg ikring rett som det var og såg tilbake ned på det fagre og rike Eidsvoll og uppetter Vorma mot Mjøsa […] Det er eit land med ei stor framtid, og det gjeng både fort og vel til upplysning og makt.

Eg stod liksom på den øvste fjøl av den smale midten på denne kornbingen for landet og såg nord og sud til båe endane.

Austyvir denne to mil breie skog er ein geiteveg på forfedra vis med jordhytter ikringom gjennom ville skogen, so der kom rjukande røyk upp gjenom eit rundt hol i bratte bakken. Halvnakne ungar og fillete og svarte foreldre kom ut or desse jordholene, liksom folk seier det er ikring Rom. Underleg er det at dei gode eidsvellingar, som korsom er må føda desse armodsfolk, ikkje heller har dei buande nærare bygdi, so dei låg lettare til og ikkje trong slita seg ut med å bera matbiten sin upp i denne ville skogen som dei hogga ned der meir enn dei ville gjera lenger heime. Store bygder må endå meir enn store byar byggja seg verkmanna-hus (arbeiderboliger) både for å spara husfang og ved og ha sine driftsfolk nær inn med jordi, slik at dei kan sjå betre etter at slike folk ikkje er late eller kastar si tid burt til unyttes; for den som ikkje kan føda seg sjølv, må standa under trugsmål til å gjera noko når han ikkje er sjuk eller for gamal. Eit starvhus (tvangsarbeidsanstalt) må til; det løner seg vel ikkje endefram eit slikt hus; men det løner seg endå mindre slik som det er.

Frå Ferdaminne frå sumaren 1860, 1860

Ordforklaringar

aka: køyre

øyker: gamle hestar

eimvogni: dampvogna

jordordling: jorddyrking

korsom er: uansett